Suomalaiset ovat sairauslomilla lähes 22 miljoonaa päivää vuodessa. Ministeriön työryhmä yrittää suitsia kansainvälisesti hälyttävän korkeita sairauspoissaolomääriä.

Suomalaisten sairauslomia yritetään lyhentää lääkäreille tulevien ohjeiden avulla. MOSTPHOTOS

Suomi on jakautunut yhä räikeämmin terveisiin ja sairaisiin. Sairauspäivärahaa saaneet ovat sairauslomalla lähes 48 päivää vuodessa, kun keskimäärin työntekijöillä on sairauspäiviä vuodessa vain yhdeksän.

Sosiaali- ja terveysministeriön asettama työryhmä selvittää parhaillaan, voidaanko lääkäreille asettaa suositusohjeet sairauslomien kestoista. Työryhmässä on mukana edustajia muun muassa Työterveyslaitokselta, Kelasta, EK:sta, STTK:sta, SAK:sta, Lääkäriliitosta ja Akavasta.

– Aika tiukka paikka tästä päättäminen on ollut. Työnantajat ovat uudistukseen halukkaita, mutta työntekijäpuolella on ollut epäröintiä, kertoo työryhmään kuuluva EK:n asiantuntijalääkäri Jan Schugk.

Suosituksista päätetään keskiviikkona työryhmän kokouksessa.

– Hyvin todennäköisesti suositukset tehdään, Schugk arvioi.

Lääkäreille annettavien ohjeiden tarkoitus on lyhentää varsinkin tuki- ja liikuntaelinsairauksista sekä mielialahäiriöistä johtuvia sairauslomia. Nyt sairauslomien kestoista ei ole olemassa mitään suosituksia.

– Lääkäreiden on ollut haastavaa määrittää, mikä olisi oikea kesto esimerkiksi masennuksen sairauslomalle. Sille ei ole arvioitavissa selkeää loppumisaikaa kuten infektiosairauksille, Schugk toteaa.

Tuki- ja liikuntaelinsairaudet sekä mielialahäiriöt aiheuttavat yhdessä lähes puolet kaikista sairauspoissaoloista. Niistä johtuvat sairauslomat johtavat myös yleisimmin kokonaan työelämästä syrjäytymiseen.

Räikeät erot

Tilastokeskuksen mukaan suomalaisilla oli viime vuonna 21,7 miljoonaa sairauspoissaolopäivää. Määrä ei ole viime vuosina juuri muuttunut, vaikka yleisesti suomalaisten elintaso ja terveys on parantunut.

– Suomi on jakautunut räikeämmin kahtia. Yhä suurempi osa suomalaisista elää hyvin terveenä ja käyttää hyvin vähän sairauspäiviä. Samaan aikaan pienemmän sairastavan joukon tilanne on heikentynyt entisestään. Nämä kehityssuunnat tasapainottavat toisiaan, siksi sairauspoissaolopäivien kokonaismäärässä ei ole suuria muutoksia, Schugk selittää.

Ilmiö näkyy selkeästi myös tilastoista. Kelalta sairauspäivärahaa saaneella henkilöllä oli viime vuonna keskimäärin lähes 48 sairauslomapäivää. Tilastokeskuksen mukaan kaikilla työllisillä ja palkansaajilla oli viime vuonna keskimäärin yhdeksän sairauslomapäivää.

Ruotsi esimerkkinä

Suomalaisten sairauslomat ovat kansainvälisesti hälyttävän pitkiä. Muissa Euroopan maissa sairauslomien kestot ovat olleet selvässä laskussa useamman vuoden ajan.

– Suomi ei ole kuitenkaan sen sairaampi kuin muut maat. Kyseessä on kansallinen traditio, jota pitää kriittisemmin kyseenalaistaa, Schugk vaatii.

Mallia sairauslomien suosituskestoihin on otettu Ruotsista, jossa sairauspoissaoloja on karsittu viime vuosina voimakkailla toimenpiteillä. Ensimmäinen sairauspäivä on palkaton, eikä sairauslomalta ei makseta täyttä palkkaa.

Suomessa voi olla sairauslomalla 300 päivää. Ruotsissa jo 90 sairauspäivän jälkeen aloitetaan kartoitus, voisiko työntekijä siirtyä erityyppisiin työtehtäviin.

– Suositusten lisäksi tulisi selvittää muitakin keinoja sairauspoissaolojen karsimiseen Suomessa. Vielä asiasta ei ole kuitenkaan päätetty asettaa työryhmää, Schugk kertoo.